L'Arxiu Valencià del Disseny conservarà l’obra de JJ Belda, clau del panorama nacional dels anys 80 i 90

## L'Arxiu Valencià del Disseny conservarà l’obra de JJ Belda, clau del panorama nacional dels anys 80 i 90

JJ Belda.

L’Arxiu Valencià del Disseny, amb seu a la Facultat de Geografia i Història de la Universitat de València, ha rebut bona part del llegat del dissenyador José Juan Belda (JJ Belda, Bétera 1947), figura clau del disseny nacional en els anys 80 i 90. El centre documental conservarà així el treball creatiu de més de dues dècades, reunit en 11 caixes i dues carpetes de dibuix de gran format que ja s’ha començat a estudiar i catalogar.

La família de **JJ Belda** va depositar el llegat del dissenyador valencià aquest mateix any, pocs mesos després de la seua defunció i, pendent l’acte formal de donació, s’han iniciat els tràmits documentals per a la conservació de fotografies, esbossos, textos i documentació original de projectes desenvolupats, que seran digitalitzats i accessibles.

JJ Belda, que va morir el passat 16 de gener, va esdevindre una de les figures centrals del panorama nacional dels anys 80 i 90, aconseguint entroncar el disseny espanyol, tal com destaca **Javier Gimeno** en el seu llibre ‘José Juan Belda: objectes i espais’ (Castelló, UJI, 2009), amb els moviments internacionals de finals del segle XX, a través d’una visió personal de l’espai i dels objectes que l’integren.

El llegat de Belda incrementa així els fons d’un joveníssim **Arxiu Valencià del Disseny** que, més de pressa que a poc a poc, està aconseguint agrupar en un únic lloc l’obra de creadors valencians principals com ara **Xavier Bordils**; **Eduardo Albors**; l’arxiu de disseny gràfic del també desaparegut **Paco Bascuñán**; els arxius de 15 pioners del disseny d’interiors cedit pel **Col·legi de Dissenyadors d’Interior de la Comunitat Valenciana**; l’obra gràfica dels valencians **Nacho Lavernia**, **Pepe Gimeno** i **Isabel Martínez** per a Punt Mobles; l’obra de **Manuel Lecuona**; els fons de l’arxiu **Martínez Peris**, **La Mediterránea**, **Curvadora Valenciana**, **Gasisa**, **Hijos de Mariano García**, **Martínez Medina**, **Mariner**, **I.G.D. Proyecto IMPIVA**; i els fons amb els quals es va fundar en 2018 l’Arxiu, que inclouen tota l’obra dels dissenyadors **Vicent Martínez** i **Lola Castelló**, juntament amb els arxius de **Punt Mobles** des de la seua aparició fins a 2012. Aquests darrers arxius aglutinen les diferents generacions de creadors valencians i europeus dels anys 80, 90 i 2000.

**JJ Belda, 1947-2021**  
José Juan Belda, conegut per la seua signatura JJ Belda, va iniciar la seua marxa en el món del disseny en els anys 70, després de graduar-se a l’**Escuela Barreira** i l’antiga **Escuela de Artes y Oficios**. Va començar treballant per a l’empresa **Muebles Mocholí**, on va conéixer la tecnologia del sector i les tendències del disseny del moble, i en abandonar-la, contacta amb altres professionals del disseny valencià. Trobades i reunions donaran lloc a la formació constant de diferents grups que arrancava amb la fundació de **Nou Disseny Valencià** (1975).

**Carlos Albert**, el seu antic company d’estudis, i Belda es van unir després a l’estudi **Caps i Mans** de **Jorge Luna** i **Eduardo Albors**. Per Caps i Mans van passar també els dissenyadors gràfics **Nacho i Luis Lavernia**, que van començar a col·laborar a principis dels 80 amb el grup **ENEBECÉ**, format per **Paco Bascuñán**, **Quique Company** i **Daniel Nebot**.

Tots dos estudis coincideixen per primera vegada per a treballar en el logotip i la senyalització de la Devesa de l’Albufera, i continuaran col·laborant en altres projectes fins a fusionar-se en el grup **La Nave**, actiu entre els anys 1984 i 1991.

Amb la dissolució de La Nave, JJ Belda s’uneix a un altre estudi, **NI**, juntament amb altres antics membres de La Nave, com **Luis González**, **Marisa Gallén** i **Sandra Figuerola**.

Durant els anys 80 i 90, Belda es va especialitzar en el disseny de mobiliari i d’interiors, especialment d’espais expositius. En mobles, destaquen, per exemple, la butaca **Gong** i les cadires **Mosca** i **Cebra**, la llibreria **Columnas de Trajano** i la butaca **Japan**, així com la seua participació en el pavelló de la Comunitat Valenciana de l’**Expo 92**. Va treballar amb companyies d’alt nivell, com **Salix**, **Artespaña**, **Punt Mobles** o **Sancal**.

Quant al disseny d’espais, sobreïxen els treballs realitzats a les botigues **La Luna** o **Agua de Limón** a València, i en les exposicions dels **premis IMPIVA** de 1985 i 1986, del centenari de **Mariscal** en 1988, i sobre dissenyadors valencians l’any 1994 a l’**IVAM**.

A més, José Juan Belda va ser professor d’interiorisme i projectes a l’**Escola Superior de Disseny Industrial del CEU** (actual Universitat Cardenal Herrera CEU) entre 1992 i 2000.

Imatges: 

Arxivat en:

, Patrimoni Cultural
, Col·leccions
, Fundació General UV

## Altres Notícies

Les XIV Jornades de Còmic de València tornen aquest cap de setmana a La Nau de la Universitat de València

El Centre Cultural La Nau acull les Jornades d’Il·lustració de València (JIV) amb l’art urbà com a protagonista

Més d’una desena d’exposicions i el còmic Pepiu de Castellar, entre les propostes de ‘Cultura als Campus’ de la UV per a març

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar